Regionsudvalgets udtalelse om "Meddelelse fra Kommissionen til Rådet og Europa-Parlamentet Integreret produktpolitik 'Miljøpåvirkninger set i et livscyklusperspektiv'"

(2004/C 73/10)

REGIONSUDVALGET HAR -

under henvisning til meddelelse fra Kommissionen til Rådet og Europa-Parlamentet om "Integreret produktpolitik - Miljøpåvirkninger set i et livscyklusperspektiv" (KOM(2003) 302 endelig),

under henvisning til Kommissionens beslutning af 18. juni 2003 om i henhold til EF-traktatens artikel 265, stk. 1, at anmode om Regionsudvalgets udtalelse,

under henvisning til præsidiets beslutning af 2. juli 2002 om at henvise det forberedende arbejde til Underudvalget for Bæredygtig Udvikling,

under henvisning til sin Regionsudvalgets udtalelse om "Grønbog om en integreret produktpolitik" (KOM(2001) 68 endelig - CdR 98/2001 fin)(1),

under henvisning til sin udtalelse om Kommissionens meddelelse til Rådet, Europa-Parlamentet, Det Økonomiske og Sociale Udvalg og Regionsudvalget om det sjette miljøhandlingsprogram for Det Europæiske Fællesskab "Miljø 2010: Vores fremtid, vores ansvar" - Det sjette miljøhandlingsprogram - og Kommissionens forslag til Europa-Parlamentets og Rådets afgørelse om fastlæggelse af Fællesskabets miljøhandlingsprogram for 2001-2010 (KOM(2001) 31 endelig - CdR 36/2001 fin)(2),

under henvisning til forslag til Regionsudvalgets udtalelse (CdR 159/2003 rev.), som blev vedtaget af Underudvalget for Bæredygtig Udvikling den 29. september 2003 med Tilman Tögel (DE, PSE, medlem af landdagen i Sachsen-Anhalt) som ordfører,

og ud fra følgende betragtninger:

1. den integrerede produktpolitik (IPP) kan i praksis sikre en ansvarlig forvaltning af naturlige ressourcer; den hidtidige miljøpolitik, der bygger på lovregler om produktion og bortskaffelse, opfylder således ikke længere kravene til en bæredygtig miljøpolitik og må suppleres med en politik, som omfatter et produkts samlede livscyklus, herunder brugsfasen;

2. de regionale og lokale myndigheder, som er repræsenteret i Regionsudvalget, har særlig interesse i en succesrig og velfungerende integreret produktpolitik, da en sådan politik i vidt omfang kan lette og støtte myndighederne i deres indsats for at etablere og vedligeholde effektive affaldsbehandlings- og affaldsbortskaffelsesanlæg;

3. gennemførelsen af IPP stiller krav om en godt afstemt og synergiudnyttende blanding af frivillige aftaler, lovregler (påbud og forbud), udbudsorienterede foranstaltninger (produktdesign), efterspørgselsorienterede instrumenter (offentlige indkøb, forbrugeroplysning) og incitamenter (f.eks. miljømærke og miljøregnskaber);

4. de krav og aspekter, der i dag diskuteres i forbindelse med en "integreret produktpolitik", har været drøftet i årevis (produkters miljøvenlighed, teknologivurdering, ressourcebeskyttelse, internalisering af miljøeksternaliteter osv.); de er kernen i udviklingen af bæredygtige strategier og konkrete foranstaltninger til realisering af målene om bæredygtig udvikling, ifølge hvilke det gælder om at dække den nuværende generations behov så ressource- og miljøvenligt, at det ikke sker på bekostning af fremtidige generationer, og på en måde, der giver kommende generationer tilstrækkeligt råderum til at dække deres egne behov -

på sin 52. plenarforsamling den 19. og 20. november 2003, mødet den 20. november, vedtaget følgende udtalelse.

1. Regionsudvalgets synspunkter

Regionsudvalget

1.1. bifalder Kommissionens initiativ til at udvikle den integrerede produktpolitik til et vigtigt redskab for en bæredygtig miljøpolitik,

1.2. beklager, at Regionsudvalget ikke eksplicit er blevet optaget på listen over institutioner, der har udtalt sig om grønbogen, og udtrykker ønske om, at Regionsudvalget med vedtagelsen af udkastet til en forfatning for Europa tydeligere anerkendes som rådgivende organ for Kommissionen (jf. del I, afsnit IV, kapitel II, artikel 31, stk. 1; del III, afsnit VI, kapitel I, artikel 292 ff.; protokol om anvendelse af nærhedsprincippet og proportionalitetsprincippet),

1.3. understreger i denne sammenhæng, at regionerne og kommunerne er væsentlige medspillere i den praktiske gennemførelse af IPP, da de regionale og lokale myndigheder i de fleste medlemsstater for det første har ansvaret for affaldsbortskaffelsen og dermed regelmæssigt står ved slutningen af et produkts livscyklus og for det andet agerer som kunder på markedet og dermed kan bidrage væsentligt til en IPP-orienteret indkøbspolitik,

1.4. bifalder varmt udarbejdelsen af en håndbog for grønne offentlige indkøb og anerkender sin forpligtelse til at arbejde for udbredelse af miljøvenlige offentlige indkøb,

1.5. er overbevist om, at frivillighed og samarbejde er en grundlæggende forudsætning for IPP's succes,

1.6. mener imidlertid, at en bindende rammelovgivning er tvingende nødvendig for at gennemføre miljøvenlig tankegang og handling,

1.7. beklager, at Kommissionen nu har opgivet den IPP-relaterede merværdiafgiftspolitik, som i grønbogen behandledes som et lovende instrument,

1.8. er af den opfattelse, at de forskellige instrumenter, Kommissionen har fremlagt som grundlag for en integreret produktpolitik, bør samles, og bifalder, at Kommissionen stiller en kommunikationsplatform til rådighed med dette formål,

1.9. påpeger for præciseringens skyld, at Kommissionen ikke tager konsekvensen af muligheden af at benytte produkt- og producentansvar som et middel til indregning af omkostningerne til affaldsbehandling i vareprisen og dermed ikke sikrer, at den integrerede produktpolitiks livscyklustankegang føres igennem helt til produktets slutfase,

1.10. beder på denne baggrund Kommissionen om i sin kommende meddelelse at præcisere, på hvilket produktområde der kan fastlægges et direkte miljøansvar med henblik på rent faktisk at indregne miljøomkostningerne i varepriserne.

2. Regionsudvalgets henstillinger

Regionsudvalget

2.1. gør opmærksom på, at Kommissionens meddelelse om en tematisk strategi for forebyggelse og genvinding af affald og dens meddelelse om en integreret produktpolitik ud fra en affaldspolitisk synsvinkel bør betragtes som en enhed. Især bør de mål og opgaver, der vedrører affaldsforebyggelse, indtænkes i IPP, da denne i så fald kan gennemføres væsentligt mere målrettet end med affaldspolitiske instrumenter alene,

2.2. foreslår som beskrevet i dets udtalelse om "Grønbog om en integreret produktpolitik"(3), at der via et europæisk initiativ indsamles erfaringer fra lokale og regionale myndigheders affaldshåndtering, og at denne viden bruges til at forebygge affald helt fra cyklussens start, så man undgår affald allerede i design- og forbrugsfasen,

2.3. finder det hensigtsmæssigt, at begrebet "et produkts livscyklus" præciseres, da man får det indtryk, at den livscyklus, der beskrives i meddelelsen, slutter, når produktet ikke længere har nogen brugsværdi, dvs. at forebyggelse og håndtering af affald ikke tages med i betragtning. Det bør endvidere præciseres, om produktets forstadier (halvfabrikata osv.) hører med til denne livscyklus,

2.4. finder det nødvendigt, at Kommissionen aktivt og konstant forfølger det mål at internalisere de eksterne miljøomkostninger i fastsættelsen af korrekte produktpriser, således at produkternes miljøpåvirkninger nøje afspejles i produktpriserne,

2.5. udtrykker ønsket om, at Kommissionen gør de oplysende foranstaltninger for offentlige myndigheder, som f.eks. den praktiske håndbog til en IPP-orienteret indkøbspolitik, fuldt ud tilgængelige for de aktører, der kun af og til foretager offentlige indkøb og derfor ikke har de tekniske forudsætninger for at benytte Kommissionens kommunikationsplatform på internettet,

2.6. er fortaler for, at udbudsbetingelserne ændres tilstrækkeligt til, at de lokale og regionale myndigheder får mulighed for at indfri de forventninger, der stilles til dem, om at deres indkøb er miljøbevidste. Regionsudvalget henviser i denne forbindelse til punkt 2.18 i sin udtalelse om grønbogen og gentager sit krav om, at leverandører, der ikke lever op til lokale, regionale, nationale eller europæiske miljøbestemmelser, udelukkes fra muligheden for at levere offentlige varer og tjenesteydelser,

2.7. understreger, at forbrugerne bør tillægges en vigtig rolle i forbindelse med vurderingen af miljøpåvirkninger i løbet af et produkts livscyklus,

2.8. finder det påkrævet at anvende foranstaltninger, mål og midler, der udvikles på forbrugerbeskyttelsesområdet, og inddrage dem i en IPP-strategi for hele fødevareområdet. Det skal føre til udvikling af strategier, der bevidstgør forbrugerne om betydningen af at købe miljøvenlige produkter, benytte dem, så de påvirker miljøet mindst muligt, og bortskaffe dem efter de gældende regler,

2.9. opfordrer Kommissionen til at træffe ledsagende foranstaltninger med henblik på at bevidstgøre forbrugerne på et tidligere tidspunkt til at udvikle projekter for forbrugeroplysning og forbrugeruddannelse, som fremmer miljøvenlige købsbeslutninger og den generelle miljøbevidsthed. Regionsudvalget erkender sit ansvar for via de ansvarlige aktører på regionalt og lokalt plan at arbejde aktivt for integration af miljøspørgsmål i skole- og førskoleundervisningen,

2.10. opfordrer Kommissionen til at undersøge eksisterende europæiske og nationale miljømærker for at fastslå, om de kan bruges i en IPP-strategi, og til i denne forbindelse at tage hensyn til

2.11. for det første, at kendskabet til det europæiske miljømærke og dets succes stadig halter bagud i forhold til nationale mærker (f.eks. det tyske "blå engel"-mærke, som har eksisteret i 25 år). Målet kan kun være at finde synergier, ikke at afskaffe nationale mærker,

2.12. for det andet, at en effektiv forbrugerinformation forudsætter, at europæiske og nationale miljømærkningssystemer harmoniseres og udformes meget mere forbrugervenligt. Det må undgås, at forbrugerne oversvømmes af oplysninger, da dette ville virke stik mod hensigten med IPP-initiativet. EU's energimærkning kan her nævnes som et vellykket eksempel på et forbrugervenligt mærke,

2.13. insisterer på, at man foruden at fremme frivillige initiativer til levering af pålidelige produktoplysninger fra virksomhedernes og producenternes side med henblik på en gennemsigtig analyse af produkternes livscyklus også gennemtvinger tilvejebringelse af miljøoplysninger gennem reglerne om producentansvar,

2.14. foreslår, at gennemførelsen af pilotprojekter, der bygger på en integreret produktpolitik (jf. meddelelsens punkt 6.1), støttes endnu bedre ved hjælp af EU-finansieringsinstrumentet Life-Miljø,

2.15. anmoder Kommissionen om at forlænge anmeldelsesfristen for forslag til frivillige pilotprojekter væsentligt, og mindst til december 2003. Forudsætningen herfor er desuden, at Kommissionens opfordring til at melde sig til frivillige pilotprojekter bliver bedre formidlet ud til offentligheden. Den nuværende anmeldelsesfrist for forslag, oktober 2003, er under alle omstændigheder for kort sat,

2.16. foreslår en undersøgelse af, om den fastsatte varighed på 12 måneder for et projekt er lang nok til, at produkterne reelt kan observeres i hele deres livscyklus og i tilstrækkeligt omfang,

2.17. tager til efterretning, at Kommissionen senere vil tage spørgsmålet om tjenesteydelser op, men nu koncentrerer sig om produkterne. Regionsudvalget understreger dog, at tjenesteydelserne er et presserende spørgsmål. I mange tilfælde, især på transportområdet, er der så stor forskel på, hvordan de forskellige måder at tilrettelægge tjenesteydelserne på virker ind på miljøet, at de næppe kan sammenlignes. Kommissionen må derfor takle disse problemer med fast hånd.

Bruxelles, den 20. november 2003.

Albert Bore

Formand for

Regionsudvalget

(1) EFT C 357 af 14.12.2001, s. 53.

(2) EFT C 357 af 14.12.2001, s. 44.

(3) CdR 98/2001 fin.